Likestillings- og diskrimineringsombud Hanne Bjurstrøm etterlyser en handlingsplan mot muslimhat i Norge.

– Regjeringen har lagt fram en god handlingsplan mot antisemittisme. Vi trenger en tilsvarende plan for hat mot muslimer, sier Bjurstrøm til Klassekampen.

På vegne av ombudets brukerutvalg, en samling av 16 ulike organisasjoner som arbeider for ulike grupper som utsettes for diskriminering og trakassering, har hun levert en rekke innspill til hva statsminister Erna Solberg (H) kan ta med i regjeringserklæringen til Solberg II-regjeringen. En egen handlingsplan mot muslimhets er blant kravene.

– Vi er i en situasjon i dette landet hvor det er mange fordommer og negative holdninger mot folk med muslimsk bakgrunn, sier hun.

Ombudet er i gang med en gransking av nettdebatten i sentrale norske medier. Resultatene skal legges fram på en konferanse i slutten av november. Målet er å kunne bedre dokumentere hvem som hetses, av hvem og på hvilke saksfelt.

Hun presiserer at hun synes Solberg har vært god på mange områder når det gjelder å bekjempe hets og dårlig debattklima.

– Men det blir for tamt. Jeg savner at hun blir tydeligere, sier Bjurstrøm.

Pushvarsel! Få nyhetene kjapt og gratis på iPhone her

Pushvarsel! Få nyhetene kjapt og gratis på Android-telefon her